**Likumprojekta** "**Par Eiropas Padomes Konvenciju par cīņu pret cilvēku orgānu tirdzniecību" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Par Eiropas Padomes Konvenciju par cīņu pret cilvēku orgānu tirdzniecību" (turpmāk – likumprojekts) izstrādāts, lai ratificētu Eiropas Padomes 2015. gada 25. marta Konvenciju par cīņu pret cilvēku orgānu tirdzniecību (turpmāk – Konvencija).  Likumprojekts noteic, ka Konvencija stājas spēkā tās 28. panta 4. punktā noteiktajā laikā un kārtībā. Likumprojekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2017. gada 30. martā tieslietu ministrs Latvijas Republikas vārdā parakstīja Konvenciju.  Saskaņā ar likuma "Par Latvijas Republikas starptautiskajiem līgumiem" 8. pantu starpvalstu līgumi tiek apstiprināti ar Saeimas pieņemtu likumu, uz kura pamata Ārlietu ministrija sagatavo ratifikācijas rakstu, ko paraksta Valsts prezidents un līdzparaksta ārlietu ministrs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Konvencija paredz kriminalizēt tādus noziedzīgus nodarījumus kā nelikumīga cilvēka orgānu izņemšana, nelikumīgi izņemtu orgānu izmantošana implantācijai vai citiem mērķiem, vervēšana orgānu tirdzniecībai, sagatavošanās orgānu tirdzniecībai, nelikumīgi izņemtu orgānu saglabāšana, glabāšana, transportēšana, saņemšana, imports un eksports, kā arī paredz atbildību par minēto noziedzīgo nodarījumu atbalstīšanu, kūdīšanu un mēģinājumu, jurisdikcijas noteikumus, juridisko personu atbildību un piemērojamās sankcijas.  Lielākoties Konvencijas normas atbilst šā brīža Latvijas normatīvajam regulējumam, bet ne pilnībā. Proti, Krimināllikumā (turpmāk – KL) jau ir paredzēta atbildība par orgānu nelikumīgu izņemšanu (KL 139. pants) un darbībām, kas saistītas ar kukuļošanu un līdzīgām darbībām privātajā vai publiskajā sektorā (KL 198. pants "Neatļauta labumu pieņemšana", 199. pants "Komerciālā uzpirkšana", 320. pants "Kukuļņemšana", KL 322. pants "Starpniecība kukuļošanā", KL 323. pants "Kukuļdošana", KL 326.1 pants "Tirgošanās ar ietekmi" un KL 326.2 pants "Prettiesiska labumu pieprasīšana un pieņemšana"), kā tas noteikts Konvencijas 7. panta 2. un 3. punktā. Jurisdikcijas noteikumi, kas noteikti KL 2., 3. un 4. pantā atbilst Konvencijas 10. pantā iekļautajiem jurisdikcijas noteikumiem. Tāpat KL VIII1 nodaļā ("Juridiskajām personām piemērojamie piespiedu ietekmēšanas līdzekļi") paredzēta iespēja juridiskai personai piemērot piespiedu ietekmēšanas līdzekļus, savukārt Kriminālprocesa likuma (turpmāk – KPL) 27. nodaļā ("Rīcība ar noziedzīgi iegūtu mantu") un 28. nodaļā ("Mantisko jautājumu risinājuma nodrošināšana") paredzēta iespēja uzlikt arestu mantai un piemērot noziedzīgi iegūtas mantas konfiskāciju.  Tomēr atsevišķu Konvencijas normu pārņemšanai nepieciešami grozījumi KL un likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā" (turpmāk – Orgānu likums), tāpēc likumprojekts saistīts ar likumprojektu "Grozījumi Krimināllikumā" un likumprojektu "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"".  Likumprojekts "Grozījumi Krimināllikumā" paredz grozīt KL 139. pantu, paredzot atbildību ne tikai par audu un orgānu nelikumīgu izņemšanu, bet arī par nelikumīgi izņemtu audu un orgānu izmantošanu, lai nodrošinātu Latvijas tiesiskā regulējuma atbilstību Konvencijas 5. pantam (Nelikumīgi izņemtu orgānu izmantošana implantācijai vai citiem mērķiem), kā arī Konvencijas 8. pantam (Nelikumīgi izņemtu cilvēka orgānu sagatavošana, saglabāšana, glabāšana, pārvadāšana, nodošana, saņemšana, importēšana un eksportēšana), ņemot vērā, ka termins "izmantošana" aptver arī nelikumīgi izņemtu cilvēka orgānu sagatavošanu, saglabāšanu, glabāšanu, pārvadāšanu, nodošanu, saņemšanu, importēšanu un eksportēšanu. Likumprojekts "Grozījumi Krimināllikumā" paredz papildināt KL ar 139.1 pantu, kas paredzēs atbildību par audu vai orgānu donora vai recipienta vervēšanu, tādējādi nodrošinot Latvijas tiesiskā regulējuma atbilstību Konvencijas 7. panta 1. punktam, kas paredz par noziedzīgu nodarījumu atzīt tīšu donora vai recipienta vilināšanu un vervēšanu audu vai orgānu nelikumīgai izņemšanai vai implantācijai.  Likumprojekts "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" nodrošina Orgānu likuma un KL savstarpēju saskaņošanu, un šo likumu saskaņošanu ar Konvencijas normām.  Orgānu likuma 2. pantā šobrīd noteikts, ka miruša cilvēka ķermeni, audus un orgānus aizliegts izmantot pret viņa dzīves laikā izteikto gribu, bet Orgānu likuma 11. pants noteic, ka miruša cilvēka audu un orgānu izņemšanu transplantācijai donora nāves gadījumā drīkst izdarīt, ja Iedzīvotāju reģistrā nav ziņu par mirušā cilvēka aizliegumu izmantot audus un orgānus pēc nāves un ja šā cilvēka laulātais, vecāki, pilngadīgie bērni, brāļi vai māsas (turpmāk – tuvākie piederīgie) līdz audu un orgānu izņemšanas operācijas sākumam nav rakstveidā informējuši ārstniecības iestādi par mirušā cilvēka dzīves laikā izteikto aizliegumu izmantot viņa audus un orgānus pēc nāves. Savukārt Orgānu likuma 4. pants paredz, ja Iedzīvotāju reģistrā nav ziņu par mirušā cilvēka aizliegumu vai atļauju izmantot savu ķermeni, audus un orgānus pēc nāves, šā cilvēka tuvākajiem piederīgajiem ir tiesības rakstveidā informēt ārstniecības iestādi (audu un orgānu ieguves centru) par viņa dzīves laikā izteikto gribu.  Orgānu likumā šobrīd nav neviena norma, kas paredz, ka tuvākie piederīgie ir jāinformē, ka ir iestājies brīdis, kad viņi var realizēt savas tiesības rakstveidā informēt ārstniecības iestādi.  Orgānu likuma 2., 4. un 11. panta šā brīža regulējums ir savstarpēji pretrunīgs, ņemot vērā, ka Orgānu likuma 2. pants aizliedz mirušam cilvēkam izņemt augus un orgānus pret tā dzīves laikā izteikto gribu, bet Orgānu likuma 11. pants šādu izņemšanu atļauj. Vienlaikus Orgānu likuma 4. pantā noteikto tiesību īstenošana praksē ir praktiski neiespējama, jo likumā nav noteikts pienākums ārstniecības iestādei informēt tuvāko piederīgo par viņa tiesībām, kas paredzētas Orgānu likuma 4. pantā. Proti, Orgānu likuma pretrunīgais regulējums padara tuvāko piederīgo tiesības praktiski nerealizējamas, ņemot vērā, ka šīs personas nav informētas par savām tiesībām un iespējām kā tās realizēt.  Tādējādi ar likumprojektu "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" Orgānu likuma 2. panta pirmajā daļā turpmāk tiks noteikts, ka miruša cilvēka ķermeni, audus un orgānus atļauts izmantot tikai šajā likumā noteiktajā kārtībā saskaņā ar viņa dzīves laikā izteikto gribu. Tāpat šī panta otrā daļa tiks izteikta jaunā redakcijā, paredzot, katrai pilngadīgai personai tiesības savas dzīves laikā izteikt gribu aizliegt vai atļaut izmantot savu ķermeni, audus un orgānus pēc nāves, izdarot atzīmi vienotajā veselības nozares elektroniskajā informācijas sistēmā (turpmāk – veselības informācijas sistēma). Savukārt Orgānu likuma 2. pantu plānots papildināt ar trešo, ceturto un piekto daļu, paredzot tiesības nepilngadīgā bērna vienam no likumiskajiem pārstāvjiem izteikt gribu aizliegt vai atļaut izmantot nepilngadīgā bērna ķermeni, audus un orgānus pēc nāves; paredzot, ka persona savas dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves ir tiesīga mainīt; kā arī paredzot to, ka Veselības ministrija izstrādā un bez maksas nodrošina pieejamus informatīvos materiālus par cilvēka ķermeņa, audu un orgānu izmantošanas iespējām un tiesiskajiem aspektiem, kā arī veic regulāras informatīvās kampaņas.  Ņemot vērā, ka Orgānu likuma 3. pants regulē personas gribas aizliegt vai atļaut izmantot savu ķermeni, audus un orgānus pēc nāves noformēšanu Pilsonības un migrācijas lietu pārvaldē (turpmāk – PMLP), kā arī gribas iekļaušanu Iedzīvotāju reģistrā un deleģējumu Ministru kabinetam noteikt kārtību, kādā ārstniecības, izglītības un zinātnes iestādes pieprasa un saņem informāciju no iedzīvotāju reģistra, piedāvātie grozījumi Orgānu likumā paredz izslēgt 3. pantu. Sākot ar 2020. gadu gribu aizliegt vai atļaut izmantot savu ķermeni, audus un orgānus pēc nāves fiksēs veselības informācijas sistēmā, un gribas fiksēšana atrunāta piedāvātajos grozījumos Orgānu likuma 2. pantā, bet kārtība kādā iespējams piekļūt šai informācijai noteikta Ārstniecības likuma 79. pantā un Ministru kabineta 2014. gada 11. marta noteikumos Nr. 134 "Noteikumi par vienoto veselības nozares elektronisko informācijas sistēmu", tāpēc Orgānu likuma 3. pants pēc pārejas perioda beigām 2020. gada 1. janvārī vairs nebūs nepieciešams un ir izslēdzams.  Orgānu likuma 4. panta nosaukumā tieši norādīts prezumētās piekrišanas princips, bet panta saturs būtiski pārstrādāts. Proti, šajā pantā paredzēts noteikt, ja veselības informācijas sistēmā nav ziņu par mirušā cilvēka gribu aizliegt vai atļaut izmantot savu ķermeni, audus un orgānus pēc nāves, ārstniecības iestādei (audu un orgānu ieguves centrs) ir pienākums noskaidrot informāciju par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves no klātesošā tuvākā piederīgā (laulātais, vecāki, pilngadīgais bērns, brālis, māsa vai veselības informācijas sistēmā norādītā mirušā cilvēka kontaktpersona).  Tāpat Orgānu likuma 4. pantā plānots noteikt, ja tuvākie piederīgie nav klātesoši, ārstniecības iestāde (audu un orgānu ieguves centrs) pēc iespējas noskaidro informāciju no tuvākajiem piederīgajiem par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves. Tuvākā piederīgā sniegtā informācija tiek fiksēta donora medicīniskajos dokumentos. Savukārt, ja attiecīgajā valsts informācijas sistēmā nav ziņu par mirušā cilvēka aizliegumu vai atļauju izmantot savu ķermeni, audus un orgānus pēc nāves, un nav bijis iespējams noskaidrot viņa dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves no tuvākajiem piederīgajiem atbilstoši šā panta pirmajai un otrajai daļai, ir prezumējama šīs personas piekrišana atļaut izmantot savu ķermeni, audus un orgānus pēc nāves.  Tāpat Orgānu likuma 4. pantā turpmāk plānots noteikt, ka ārstniecības iestādei (audu un orgānu ieguves centrs) ir pienākums informēt klātesošos tuvākos piederīgos par mirušā cilvēka ķermeņa, audu un orgānu izmantošanu un tā tiesiskajiem aspektiem.  Orgānu likuma 11. pants tiek izteikts jaunā redakcijā, nosakot, ka mirušā tuvākajiem piederīgajiem šā likuma 4. pantā norādīto informāciju par mirušā cilvēka dzīves laikā izteikto gribu aizliegt vai atļaut izmantot savu ķermeni, audus un orgānus pēc nāves ir tiesības rakstveidā paust ārstniecības iestādei (audu un orgānu ieguves centram) līdz audu un orgānu izņemšanas operācijas sākumam. Miruša bērna audus un orgānus aizliegts izņemt transplantācijai, ja to rakstveidā nav atļāvis viens no bērna likumiskajiem pārstāvjiem.  Ar grozījumiem Orgānu likuma 2., 3., 4. un 11. pantā tiek novērsta līdz šim pastāvošā situācija, kad Orgānu likums attiecībā uz prezumētās piekrišanas principu bija neskaidrs, un ka ne ārstniecības personas, ne iespējamie donori, viņu tuvākie piederīgie un tiesībaizsardzības iestādes nevarēja būt pilnīgi pārliecināti par Latvijā pastāvošo sistēmu un kārtību, kādā var tiesiski iegūt cilvēku orgānus, audus un šūnas. Piedāvātie grozījumi arī novērš situāciju, ka dēļ neskaidrās orgānu iegūšanas kārtības, pēc būtības nav iespējams personas saukt pie kriminālatbildības par prettiesiskām darbībām ar cilvēku orgāniem un orgānu, audu un šūnu iegūšanas un izmantošanas kārtības pārkāpšanu.  Orgānu likuma 17. pants tiek papildināts ar otro daļu, nosakot, ka ārstniecības iestāžu un ārstniecības personu darbības atbilstību šā likuma prasībām atbilstoši kompetencei uzrauga Veselības inspekcija un Zāļu valsts aģentūra.  Veselības inspekcija atbilstoši savai kompetencei kontrolēs ārstniecības iestādes un ārstniecības personas, vienlaicīgi uzturot ārstniecības atbalsta personu reģistru.  Zāļu valsts aģentūra veiks audu centru, audu, šūnu un orgānu ieguves organizāciju, transplantācijas centru atbilstības novērtēšanu, kā arī audu, šūnu, orgānu un mirušu cilvēku ķermeņu izmantošanas vietu atbilstības novērtēšanu akreditētu medicīnas studiju programmu īstenošanai augstskolās.  Šāds regulējums atbilstoši Konvencijas prasībām rada efektīvu uzraudzības mehānismu, gan orgānu, audu, šūnu izņemšanas vietu sertifikācijas, gan ārstniecības iestāžu un ārstniecības personu faktiskās darbības jomā. Tādējādi panākot vēl efektīvāku personu tiesību uz privātumu un no tām izrietošo likumīgo interešu aizsardzību.  No Konvencijas 21. panta 3 punkta izriet, ka katrai Konvencijas dalībvalstij jāveic nepieciešamie normatīvie un citi pasākumi ar mērķi aizliegt reklamēt cilvēku orgānu nepieciešamību vai pieejamību ar nolūku piedāvāt vai gūt peļņu vai līdzvērtīgu labumu.  Šī iemesla dēļ Orgānu likuma 18. pants tiek būtiski grozīts, tā pirmajā daļā nosakot vispārīgu aizliegumu gan dzīva, gan miruša cilvēka ķermeņa audu un orgānu izņemšanu un izmantošanu jebkādam citam mērķim, ja vien tas nav bezpeļņas un nekalpo medicīnai un medicīnas attīstībai.  Ar šī panta trešajā daļā paredzētajiem grozījumiem, papildus esošajam reklāmas aizliegumam, plānots aizliegt arī jebkādu citu publisku informācijas izplatīšanu par orgānu izņemšanu un izmantošanu peļņas nolūkā. Tādējādi novēršot situācijas, kurās tiek izplatīts tāds komerciāla rakstura informatīvais saturs, kas neietilpst jēdziena "reklāma" legāldefinīcijā.  Šī mērķa nodrošināšanai Orgāna likuma 18. panta piektajā daļā Veselības inspekcijai tiek noteiktas tiesības informācijas izplatītājiem uzlikt par pienākumu apturēt tādas publiskas informācijas izplatīšanu, kurā, ar nolūku gūt finansiālu labumu vai līdzvērtīgu izdevīgumu, tiek piedāvāti dzīva vai miruša cilvēka audi vai orgāni, vai izrādīta interese par iespēju iegūt dzīva vai miruša cilvēka audus vai orgānus. Tāpat pants papildināts ar sesto daļu, nosakot, ka Veselības inspekcijas lēmuma apstrīdēšana un pārsūdzēšana neaptur tā darbību, ja lēmums pieņemts īstenojot šī panta piektajā daļā noteiktās tiesības.  Likumprojekta būtība:  **Likumprojekta 1. pants** paredz, ka ar šo likumu Konvencija tiek pieņemta un apstiprināta.  **Likumprojekta 2. pants** nosaka institūcijas, kas būs atbildīgas par Konvencijā paredzēto saistību izpildes koordinēšanu.  Ministru kabineta 2017. gada 16. augusta noteikumu Nr. 474 "Tieslietu ministrijas nolikums" (turpmāk – Tieslietu ministrijas nolikums) 4.1.1. apakšpunkts paredz, ka ministrijas funkcijas ir izstrādāt, organizēt un **koordinēt** politiku tiesību sistēmas, tajā skaitā valststiesību, administratīvo tiesību, civiltiesību, komerctiesību, **krimināltiesību** un reliģisko tiesību **jomā, kā arī procesuālo tiesību jomā**. No Tieslietu ministrijas nolikuma 4.1.3., 4.1.4. apakšpunkta un 4.2. apakšpunkta izriet, ka Tieslietu ministrijas funkcijās ietilpst **kriminālsodu un administratīvo sodu sistēmas, kā arī sodu izpildes jomas politikas** izstrāde, organizēšana un **koordinēšana**, un likumu un citu normatīvo aktu īstenošanas organizēšana un koordinēšana.  No iepriekšminētā izriet, ka **Tieslietu ministrijas kompetencē ir veikt to Konvencijā paredzēto saistību izpildes koordinēšanu**, kas saistītas ar mērķi novērst un apkarot cilvēku orgānu tirdzniecību, atzīstot par noziedzīgām noteiktas darbības, kas noteiktas saskaņā ar šo Konvenciju, un **kas saskaņā ar Tieslietu ministrijas nolikumu ietilpst Tieslietu ministrijas kompetencē**.  Saskaņā ar Konvencijas 1. panta "Mērķi" 1. punktu šīs **Konvencijas mērķis ir novērst** un **apkarot cilvēku orgānu tirdzniecību**, atzīstot par noziedzīgām noteiktas darbības; **aizstāvēt to personu tiesības**, kas cietušas noziedzīgos nodarījumos, kas noteikti saskaņā ar šo Konvenciju; **atvieglot sadarbību valsts un starptautiskā līmenī**, veicot pasākumus cīņā pret cilvēku orgānu tirdzniecību. Konvencijas 2. panta "Piemērošanas joma un terminu lietošana" 1. punktā noteikts, ka šī **Konvencija attiecas uz cilvēku orgānu tirdzniecību transplantācijas vai citos nolūkos** un uz citiem nelikumīgiem orgānu izņemšanas un implantācijas veidiem.  Konvencijas II nodaļa "Materiālās krimināltiesības" reglamentē tādus jautājumus, kā:  - nelikumīga cilvēka orgānu izņemšanu (Konvencijas 4. pants);  - nelikumīgi izņemtu orgānu izmantošana implantācijai vai citiem mērķiem (Konvencijas 5. pants);  - orgānu implantācija ārpus valsts transplantācijas sistēmas vai pretrunā valsts transplantācijas tiesību aktu pamatprincipiem (Konvencijas 6. pants);  - nelikumīga vilināšana, vervēšana un nelikumīga labumu piedāvāšana un pieprasīšana (Konvencijas 7. pants);  - nelikumīgi izņemtu cilvēka orgānu sagatavošana, saglabāšana, glabāšana, pārvadāšana, nodošana, saņemšana, importēšana un eksportēšana (Konvencijas 8. pants);  - atbalstīšana vai uzkūdīšana un mēģinājums (Konvencijas 9. pants);  - jurisdikcija (Konvencijas 10. pants);  - juridisko personu atbildība (Konvencijas 11. pants);  - sankcijas un līdzekļi (Konvencijas 12. pants);  - atbildību pastiprinošie apstākļi (Konvencijas 13. pants);  - agrākā sodāmība (Konvencijas 14. pants).  Savukārt Konvencijas III nodaļa "Kriminālprocesuālie noteikumi" reglamentē:  - kriminālprocesa uzsākšanu un turpināšanu (Konvencijas 15. pants);  - kriminālizmeklēšanu (Konvencijas 16. pants);  - starptautisko sadarbību (Konvencijas 17. pants).  Konvencijas IV nodaļā "Aizsardzības pasākumi" arī reglamentēti pēc būtības kriminālprocesuāli jautājumi, proti:  - cietušo aizsardzība (Konvencijas 18. pants);  - cietušo statuss kriminālprocesā (Konvencijas 19. pants);  - liecinieku aizsardzība (Konvencijas 20. pants).  Konvencija arī saistīta ar veselības aprūpes nozari, ko pamato Konvencijas II, IV un V nodaļas saturs. Proti, saskaņā ar Konvencijas 4. panta "Nelikumīga cilvēka orgānu izņemšana" 1. punktu, katra Puse veic nepieciešamos normatīvos un citus pasākumus, lai savos tiesību aktos par noziedzīgu nodarījumu atzītu **orgānu tīšu izņemšanu no dzīviem vai mirušiem donoriem** gadījumos: a) ja orgāna izņemšana veikta **bez** dzīvā vai mirušā **donora brīvprātīgas, informētas un tiešas piekrišanas** vai **miruša donora gadījumā, ja orgāna izņemšana nav atļauta saskaņā ar attiecīgās valsts tiesību aktiem**; b) ja apmaiņā pret orgānu izņemšanu dzīvajam donoram vai trešajai pusei piedāvāta peļņa vai līdzvērtīgs labums; c) ja apmaiņā pret orgānu izņemšanu mirušam donoram trešajai pusei piedāvāta peļņa vai līdzvērtīgs labums vai ja trešā puse ir saņēmusi šādu peļņu vai labumu. Savukārt Konvencijas 21. panta "Pasākumi valsts līmenī" 1. punkta a) apakšpunkts uzliek pienākumu, katrai Konvencijas dalībvalstij veikt nepieciešamos normatīvos un citus pasākumus, **lai nodrošinātu caurskatāmu valsts cilvēku orgānu transplantācijas sistēmu**.  No iepriekšminētā secināms, ka Konvencijas saturs, it īpaši Konvencijas II nodaļā ietvertās krimināltiesiskā rakstura normas, kas sasaucas ar Krimināllikuma 139. panta "Cilvēka audu un orgānu nelikumīga izņemšana" regulējumu un paredz kriminālatbildību par veselības nozari reglamentējošo normatīvo aktu pārkāpumiem, **ir cieši un nesaraujami saistīts ar veselības aprūpes nozares regulējumu**. Tādējādi **Veselības ministrija noteikta kā līdzatbildīgā iestāde Konvencijā paredzēto saistību izpildes koordinēšanā**.  Papildus **jāuzsver**, ka Veselības ministrijas kompetence Konvencijā paredzēto saistību izpildes koordinēšanā izriet no Orgānu likuma 17. panta regulējuma, kurā noteikts, ka miruša cilvēka ķermeņa aizsardzība un cilvēka audu un orgānu izmantošana medicīnā ir valsts funkcija, ko realizē **Veselības ministrija**.  Ministru kabineta 2004. gada 13. aprīļa noteikumu Nr. 286 "Veselības ministrijas nolikums" (turpmāk – Veselības ministrijas nolikums) 4. punkts paredz, ka **ministrijas funkcijas ir** izstrādāt veselības politiku, organizēt un **koordinēt veselības politikas īstenošanu** un veikt citas ārējos normatīvajos aktos noteiktās funkcijas.  Veselības ministrijas nolikuma 5.2.1. apakšpunktā noteikts, lai nodrošinātu šo noteikumu 4. punktā minēto funkciju izpildi, **ministrija veselības aprūpes jomā izstrādā valsts politiku** slimību profilakses, diagnostikas, ārstēšanas, pacientu rehabilitācijas un **veselības aprūpes organizācijas apakšjomās**.  Ņemot vērā Konvencijas mērķi un piemērošanas jomu, un ka Konvencija reglamentē arī jautājumus, kas saitīti ar caurskatāmas valsts cilvēku orgānu transplantācijas sistēmas izveidošanu, pacientiem taisnīgas pieejas nodrošināšanu orgānu transplantācijas pakalpojumiem un citus līdzīgus jautājumus, **Veselības ministrijas kompetencē ir veikt to Konvencijā paredzēto saistību izpildes koordinēšanu, kas ietilpst veselības nozarē un ietver sabiedrības veselības, veselības aprūpes, farmācijas un narkotiku legālās aprites apakšnozari**, un kas saskaņā ar Veselības ministrijas nolikumu ietilpst Veselības ministrijas kompetencē.  Līdz ar to Tieslietu ministrija un Veselības ministrija norādītas kā Konvencijā paredzēto saistību izpildi pamatā koordinējošās institūcijas, jo Konvencija ir gan krimināltiesību instruments, kas satur materiālās un procesuālās krimināltiesību normas, un starptautiskās krimināltiesiskās sadarbības noteikumus, gan administratīvo tiesību instruments, kas pēc būtības regulē cilvēka veselības aizsardzības jautājumus.  Papildus nepieciešams uzsvērt, ka Veselības ministrija pie krimināltiesību konvencijas pantiem kā līdzatbildīgā iestāde noteikta tāpēc, ka Konvencijā ietvertais krimināltiesību regulējums ir cieši un nesaraujami saistīts ar veselības nozares regulējumu, kā piemēru norādot, ārstniecības personu iespējamo kriminālatbildību par veselības nozari reglamentējošo tiesību normu pārkāpumu.  **Likumprojekta 3. pants** nosaka Veselības ministriju un Labklājības ministriju kā Konvencijas 18. panta "Cietušo aizsardzība" b) apakšpunktā noteikto saistību izpildi koordinējošās iestādes.  Saskaņā ar Konvencijas 18. panta b) apakšpunktu katra Puse veic nepieciešamos normatīvos un citus pasākumus, lai aizsargātu to personu tiesības un intereses, kas cietušas noziedzīgos nodarījumos, kuri noteikti šajā Konvencijā, un **jo īpaši Puses atbalsta cietušo fizisko, psiholoģisko un sociālo atlabšanu**.  Veselības ministrijas nolikuma 5.2.1. apakšpunkts paredz, ka, lai nodrošinātu šo noteikumu 4. punktā minēto funkciju izpildi, **ministrija veselības aprūpes jomā izstrādā valsts politiku** slimību profilakses, diagnostikas, **ārstēšanas, pacientu rehabilitācijas** un veselības aprūpes organizācijas **apakšjomās**. Saskaņā ar Veselības ministrijas nolikuma 5.2.10. apakšpunktu Veselības ministrija veselības aprūpes jomā pārrauga **veselības aprūpes pakalpojumu pieejamību**.  No Veselības ministrijas nolikuma izriet, ka Veselības ministrijas kompetencē ietilpst koordinēt Konvencijas 18. panta b) apakšpunktā noteikto saistību izpildi **attiecībā uz atbalsta sniegšanu cietušo fiziskai un psiholoģiskai atlabšanai**.  Attiecībā uz Konvencijas 18. panta b) apakšpunktā noteikto par cietušo sociālo atlabšanu norādāms, ka Ministru kabineta 2004. gada 27. janvāra noteikumu Nr. 49 "Labklājības ministrijas nolikums" (turpmāk – Labklājības ministrijas nolikums) 4. punktā kā **Labklājības ministrijas funkcijas noteiktas sociālās aizsardzības politikas izstrāde un tās īstenošanas organizēšana un koordinēšana**. Savukārt Labklājības ministrijas nolikuma 5.2.2., 5.2.3. un 5.2.4. apakšpunktā noteikts, ka, lai nodrošinātu funkciju izpildi, Labklājības ministrija sociālajā aizsardzībā izstrādā valsts politiku **sociālās palīdzības, sociālās aprūpes, sociālās un profesionālās rehabilitācijas jomā**, nodrošina **sociālās aprūpes un sociālās rehabilitācijas** pakalpojumu tīkla kvalitatīvu attīstību, kā arī **koordinē** vienotu **sociālās iekļaušanas** politiku.  Līdz ar to Konvencijas 18. panta b) apakšpunktā noteikto saistību izpildes koordinēšana **attiecībā uz cietušo sociālās atlabšanas atbalsta sniegšanu ir Labklājības ministrijas kompetencē**.  **Likumprojekta 4. pants** nosaka Veselības ministriju kā Konvencijas 21. panta 1. punkta a) un b) apakšpunktā, 2. punktā un 3. punktā paredzēto saistību izpildi koordinējošo iestādi.  Saskaņā ar Konvencijas 21. panta "Pasākumi valsts līmenī" 1. punkta a) un b) apakšpunktu katra Puse veic nepieciešamos normatīvos un citus pasākumus, lai **nodrošinātu caurskatāmu valsts cilvēku orgānu transplantācijas sistēmu un** **pacientiem taisnīgu pieeju transplantācijas pakalpojumiem**.  Konvencijas 21. panta 2. punkts paredz, ka, lai novērstu un apkarotu cilvēku orgānu tirdzniecību, katra Puse atbilstošā gadījumā veic šādus pasākumus:   1. **sniedz informāciju** veselības aprūpes speciālistiem un attiecīgajām amatpersonām **vai pastiprina šo speciālistu un amatpersonu apmācību** par cilvēku orgānu tirdzniecības novēršanu un apkarošanu; 2. **veicina plašai sabiedrībai paredzētas izpratnes veidošanas kampaņas** par cilvēku orgānu tirdzniecības prettiesiskumu un bīstamību.   Savukārt Konvencijas 21. panta 3. punktā noteikts, ka katra Puse veic nepieciešamos normatīvos un citus pasākumus ar mērķi **aizliegt reklamēt cilvēku orgānu nepieciešamību vai pieejamību ar nolūku piedāvāt vai gūt peļņu vai līdzvērtīgu labumu**.  Orgānu likuma 17. pantā noteikts, ka miruša cilvēka ķermeņa aizsardzība un cilvēka audu un orgānu izmantošana medicīnā ir valsts funkcija, ko realizē **Veselības ministrija**.  Ar likumprojektu "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" Orgānu likuma 2. panta piektajā daļā paredzēts noteikt, ka **Veselības ministrija** izstrādā un bez maksas nodrošina pieejamus informatīvos materiālus par cilvēka ķermeņa, audu un orgānu izmantošanas iespējām un tiesiskajiem aspektiem, kā arī veic regulāras informatīvās kampaņas.  Attiecībā uz reklāmas un jebkādas citas uz peļņas gūšanu vērstas publiskas informācijas izplatīšanas aizliegumu ar likumprojektu "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" Orgānu likuma 18. panta piektajā daļā paredzēts noteikt, ka **Veselības inspekcijai** ir tiesības informācijas izplatītājiem uzlikt par pienākumu apturēt tādas publiskas informācijas izplatīšanu, kurā ar nolūku gūt finansiālu labumu vai līdzvērtīgu izdevīgumu tiek piedāvāti dzīva vai miruša cilvēka audi vai orgāni, vai izrādīta interese par iespēju iegūt dzīva vai miruša cilvēka audus vai orgānus.  Savukārt likumprojekta "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" 5. pants paredz papildināt Orgānu likuma 17. pantu ar otro daļu, kurā noteikts, ka ārstniecības iestāžu un ārstniecības personu darbības atbilstību šā likuma prasībām atbilstoši kompetencei uzrauga **Veselības inspekcija un Zāļu valsts aģentūra**.  Veselības ministrijas nolikuma 5.1.11. apakšpunktā noteikts, ka, Veselības ministrija sabiedrības veselības jomā **sagatavo informāciju, un izstrādā ieteikumus** valsts un pašvaldību institūcijām, nevalstiskajām organizācijām, citām juridiskām un fiziskām personām **jautājumos, kas saistīti ar veselības veicināšanu**. Savukārt Veselības ministrijas nolikuma 5.3.4. apakšpunktā paredzēts, ka ministrija farmācijas jomā nodrošina pieeju kvalitatīvai un drošai, no ražotājiem neatkarīgai informācijai par zālēm **un koordinē zāļu reklāmas uzraudzību**.  No Orgānu likuma un Veselības ministrijas nolikuma izriet, ka Konvencijas 21. panta 1. punkta a) un b) apakšpunktā, 2. punktā un 3. punktā noteikto saistību izpildes koordinēšana **ir Veselības ministrijas kompetencē**.  Konvencijas 21. panta 2. punkta b) apakšpunktā paredzēto saistību izpildi daļā par cilvēku orgānu tirdzniecības prettiesiskumu koordinē Veselības ministrija sadarbībā ar Tieslietu ministriju un Iekšlietu ministriju.  **Likumprojekta 5. pants** nosaka Iekšlietu ministriju kā Konvencijas 21. panta 1. punkta c) apakšpunktā un 22. pantā paredzēto saistību izpildi koordinējošo iestādi. Proti, atbilstoši Konvencijas 21. panta 1. punkta c) apakšpunktam katrai Konvencijas dalībvalstij jāveic nepieciešamie normatīvie un citi pasākumi, lai nodrošinātu sadarbībā starp visām atbilstošajām institūcijām pienācīgu tās informācijas savākšanu, analīzi un apmaiņu, kas saistīta ar šīs Konvencijas aptvertajiem noziedzīgajiem nodarījumiem. Iekšlietu ministrija, lai nodrošinātu savu funkciju izpildi, attīsta ministrijas funkciju izpildei nepieciešamās **informācijas un sakaru sistēmas**. Iepriekš minētais atbilst Konvencijas 21. panta 1. punkta c) apakšpunktā noteiktajam, tādējādi Iekšlietu ministrija noteikta kā šajā apakšpunktā noteikto saistību izpildi koordinējošā iestāde. Piemēram, par KL 139. pantā "Cilvēka audu un orgānu nelikumīga izņemšana" paredzētā noziedzīgā nodarījuma izmeklēšanu kompetence noteikta Valsts policijai, kas, veicot izmeklēšanu, ziņas ievada Kriminālprocesa informācijas sistēmā (KRASS), kas pēc tam tiek iekļautas arī sodu reģistrā.  Konvencijas 22. pants uzliek tās dalībvalstīm pienākumu pēc iespējas plašāk sadarboties savā starpā, lai novērstu cilvēku orgānu tirdzniecību un pēc Konvencijas pušu komitejas pieprasījuma ziņot par savās jurisdikcijās atklāto cilvēku orgānu tirdzniecības gadījumu skaitu, kā arī noteikt valsts kontaktpunktu informācijas apmaiņai cilvēku orgānu tirdzniecības apkarošanas jomā.  Ministru kabineta 2003. gada 29. aprīļa noteikumu Nr. 240 "Iekšlietu ministrijas nolikums" (turpmāk – Iekšlietu ministrijas nolikums) 4.2. apakšpunktā kā Iekšlietu ministrijas funkcija noteikta **iekšlietu politikas īstenošanas** organizēšana un **koordinēšana**. Savukārt Iekšlietu ministrijas nolikuma 5.1.3. apakšpunktā noteikts, ka, lai nodrošinātu funkciju izpildi, Iekšlietu ministrija izstrādā un īsteno **izlūkošanu un pretizlūkošanu organizētās un ekonomiskās noziedzības apkarošanā**. Tāpat Iekšlietu ministrijas nolikuma 5.3. apakšpunkts uzliek Iekšlietu ministrijai pienākumu funkciju izpildes nodrošināšanai **attīstīt** šo funkciju izpildei nepieciešamās **informācijas un sakaru sistēmas**.  Līdz ar to Konvencijas 22. pantā paredzēto saistību izpildes koordinēšana noteikta Iekšlietu ministrijai. Papildus norādāms, ka Iekšlietu ministrijā darbojas ar Ministru prezidenta 2017. gada 28. februāra rīkojumu Nr. 52 izveidotā darba grupa "Cilvēku tirdzniecības novēršanas pamatnostādņu 2014.– 2020. gadam īstenošanas koordinēšanai", kurā piedalās pārstāvji no institūcijām, kas saistītas ar cilvēku tirdzniecības novēršanu, tajā skaitā no Valsts policijas, prokuratūras, Veselības ministrijas, Tieslietu ministrijas.  **Likumprojekta 6. pants** noteic, ka Konvencija stājas spēkā tās 28. panta 4. punktā noteiktajā laikā un kārtībā, un Ārlietu ministrija par to paziņo oficiālajā izdevumā "Latvijas Vēstnesis".  **Likumprojekta 7. pants** paredz, ka tas stājas spēkā nākamajā dienā pēc tā izsludināšanas. |
| 3. | Projekta izstrādē iesaistītās institūcijas un publiskas personas kapitālsabiedrības | Lai izvērtētu Latvijas normatīvā regulējuma atbilstību Konvencijas normām, Tieslietu ministrijā tika izveidota darba grupa ar pārstāvjiem no Veselības ministrijas, Iekšlietu ministrijas, Valsts policijas, Juridiskās palīdzības administrācijas, Ģenerālprokuratūras. Papildus tika pieaicināti arī transplantologi un pārstāvji no Veselības inspekcijas, Tiesībsarga biroja, Latvijas pārstāvja starptautiskajās cilvēktiesību institūcijās biroja, Ekonomikas ministrijas, Pilsonības un migrācijas lietu pārvaldes.  Darba grupa izveidota, pamatojoties uz Tieslietu ministrijas 2016. gada 14. janvāra rīkojumu Nr. 1-1/11 "Par darba grupas izveidi Latvijas normatīvā regulējuma atbilstības Eiropas Padomes Konvencijai par cīņu pret cilvēku orgānu tirdzniecību izvērtēšanai". |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izmeklētāji, prokurori, tiesneši, visi iedzīvotāji, ārstniecības personas. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ietekme uz valsts budžetu norādīta likumprojekta "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" sākotnējās ietekmes novērtējuma ziņojumā (anotācijā). |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts tiek virzīts kopā ar likumprojektu "Grozījumi Krimināllikumā" (VSS-607) un likumprojektu "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" (VSS-606). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | Eiropas Padomes 2015. gada 25. marta Konvencija par cīņu pret cilvēku orgānu tirdzniecību. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Likumprojekts šo jomu neskar. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Eiropas Padomes 2015. gada 25. marta Konvencija par cīņu pret cilvēku orgānu tirdzniecību. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā. |
| Konvencijas 2. pants | KL 139. pants, likumprojekta "Grozījumi Krimināllikumā likumā" 1. pants, likumprojekta "Grozījumi Krimināllikumā likumā" 2. pants, Ministru kabineta 2013. gada 29. janvāra noteikumu Nr. 70 "Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām" 2.10. apakšpunkts | Izpildītas pilnībā |
| Konvencijas 3. pants | Latvijas Republikas Satversmes 91. pants, KPL 8. pants | Izpildītas pilnībā |
| Konvencijas 4. pants | KL 116. pants, 117. pants, 118. pants, 123. pants, 125. pants, 139. pants, likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" 1. un 19. pants, likumprojekta "Grozījumi Krimināllikumā likumā" 1. pants | Izpildītas pilnībā |
| Konvencijas 5. pants | KL 137. pants, 138. pants, 315. pants, likumprojekta "Grozījumi Krimināllikumā likumā" 1. pants | Izpildītas pilnībā |
| Konvencijas 6. pants | KL 137. pants, 138. pants, likumprojekta "Grozījumi Krimināllikumā likumā" 1. pants | Izpildītas pilnībā |
| Konvencijas 7. panta 1. punkts | KL 154.1 pants, 154.2 pants, likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" 18. pants, likumprojekta "Grozījumi Krimināllikumā likumā" 2. pants | Izpildītas pilnībā |
| Konvencijas 7. panta 2. punkts | KL 198. pants, 199. pants, 320. pants, 322. pants, 323. pants, 326.1 pants, 326.2 pants | Izpildītas pilnībā |
| Konvencijas 7. panta 3. punkts | KL 198. pants, 199. pants, 320. pants, 322. pants, 323. pants, 326.1 pants, 326.2 pants | Izpildītas pilnībā |
| Konvencijas 8. pants | likumprojekta "Grozījumi Krimināllikumā likumā" 1. pants | Izpildītas pilnībā |
| Konvencijas 9. panta 1. punkts | KL20. pants | Izpildītas pilnībā |
| Konvencijas 9. panta 2. punkts | KL 15. pants | Izpildītas pilnībā |
| Konvencijas 10. panta 1. punkts | KL2. pants, 3. pants, 4. pants, KPL 7. pants, 369. pants, 370. pants, 673. pants, 679.1 pants, 697. pants, 705. pants,725. pants | Izpildītas pilnībā |
| Konvencijas 10. panta 2. punkts | KL 4. pants | Izpildītas pilnībā |
| Konvencijas 10. panta 3. punkts | KL 4. pants | Nav nepieciešams izteikt deklarāciju |
| Konvencijas 10. panta 4. punkts | KPL 7. pants, 369. pants, 370. pants | Izpildītas pilnībā |
| Konvencijas 10. panta 5. punkts | KPL 7. pants, 369. pants, 370. pants | Nav nepieciešams izteikt deklarāciju |
| Konvencijas 10. panta 6. punkts | KPL 697. pants, 705. pants,725. pants | Izpildītas pilnībā |
| Konvencijas 10. panta 7. punkts | KPL 673. pants, 679.1 pants | Izpildītas pilnībā |
| Konvencijas 11. pants | KL 12., 70.1 un 70.2 pants | Izpildītas pilnībā |
| Konvencijas 12. panta 1. punkts | KL116. pants, 117. pants, 118. pants, 123. pants, 125. pants, 139. pants, 154.1 pants, 198. pants, 199. pants, 320. pants, 322. pants, 323. pants, 326.1 pants, 326.2 pants, likumprojekta "Grozījumi Krimināllikumā likumā" 1. pants, 2. pants | Izpildītas pilnībā |
| Konvencijas 12. panta 2. punkts | KL 70.2 pants, 70.3 pants, 70.4 pants, 70.5 pants, 70.6 pants | Izpildītas pilnībā |
| Konvencijas 12. panta 3. punkts | KL 70.3 pants, 70.4 pants, 70.5 pants, KPL 356. pants, 357. pants, 358. pants, 358.1 pants, 359. pants, 360. pants, 361. pants, 361.1 pants, 362. pants, 363. pants, 364. pants, 364.1 pants, 365. pants, 366. pants | Izpildītas pilnībā |
| Konvencijas 13. pants | KL 48. pants | Izpildītas pilnībā |
| Konvencijas 14. pants | KL 46. pants, 679.1 pants | Izpildītas pilnībā |
| Konvencijas 15. pants | KPL 7. pants, 369. pants | Izpildītas pilnībā |
| Konvencijas 16. pants | Ņemot vērā, ka Konvencijas 16. pants attiecas uz efektīvu izmeklēšanu vispārīgi tas atbilst visam KPL, jo īpaši KPL B daļai, 9. nodaļai, 10. nodaļai, 11. nodaļai | Izpildītas pilnībā |
| Konvencijas 17. panta 1. punkts | KPL 673. pants | Izpildītas pilnībā |
| Konvencijas 17. panta 2. punkts | Apvienoto Nāciju Organizācijas Konvencija pret transnacionālo organizēto noziedzību, Eiropas Padomes Konvencija par izdošanu, Eiropas Padomes konvencija par savstarpējo palīdzību krimināllietās u.c. starptautiskie tiesību akti, kas regulē tiesisko sadarbību un ir saistoši Latvijai | Izpildītas pilnībā |
| Konvencijas 17. panta 3. punkts | KPL 2. pants, 674. pants | Izpildītas pilnībā |
| Konvencijas 18. panta a) apakšpunkts | KPL 96. pants, 96.1 pants, 97. pants, 97.1 pants, 98. pants, 99. pants,100. pants, 101. pants, 139. pants, 140. pants, | Izpildītas pilnībā |
| Konvencijas 18. panta b) apakšpunkts | KPL 96. pants, 96.1 pants, 97. pants, 97.1 pants, Pacientu tiesību likuma 5. pants, Sociālo pakalpojumu un sociālās palīdzības likuma 3. pants, 6. pants, Ministru kabineta 2014. gada 23. decembra noteikumi Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām", mājaslapa *cietušajiem.lv*, cietušo atbalsta tālrunis 116006 | Izpildītas pilnībā |
| Konvencijas 18. panta c) apakšpunkts | KPL 96. pants, 97. pants, 97.1 pants, 98. pants, 99. pants, 100. pants, 101. pants, 350. pants, 351. pants, 352. pants, 353. pants, likums "Par valsts kompensāciju cietušajiem" | Izpildītas pilnībā |
| Konvencijas 19. panta 1. punkta a) apakšpunkts | KPL 96. pants, 96.1 pants, 97.1 pants, 98. pants, 139. pants, 140. pants, mājaslapa *cietušajiem.lv*, cietušo atbalsta tālrunis 116006 | Izpildītas pilnībā |
| Konvencijas 19. panta 1. punkta b) apakšpunkts | KPL 97. pants, 97.1 pants, 98. pants, 99. pants, 100. pants, 101. pants | Izpildītas pilnībā |
| Konvencijas 19. panta 1. punkta c) apakšpunkts | KPL 96.1 pants, 97. pants, 97.1 pants, 104. pants, 107. pants, 108. pants, Valsts nodrošinātās juridiskās palīdzības likums, Ministru kabineta 2009. gada 22. decembra noteikumi Nr. 1493 "Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību" | Izpildītas pilnībā |
| Konvencijas 19. panta 1. punkta d) apakšpunkts | KPL 24. pants, 96.1 pants, 97.1 pants, 17. nodaļa, 86. nodaļa | Izpildītas pilnībā |
| Konvencijas 19. panta 2. punkts | KPL 96. pants, 96.1 pants, 97.1 pants, 98. pants, 139. pants, 140. pants | Izpildītas pilnībā |
| Konvencijas 19. panta 3. punkts | KPL 97.1 pants, 108. pants, Valsts nodrošinātās juridiskās palīdzības likums, Ministru kabineta 2009. gada 22. decembra noteikumi Nr. 1493 "Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību" | Izpildītas pilnībā |
| Konvencijas 19. panta 4. punkts | KPL 6. pants, 369. pants | Izpildītas pilnībā |
| Konvencijas 19. panta 5. punkts | KPL 96.1 pants, 97. pants, 97.1 pants, 104. pants, 108. pants, mājaslapa *cietušajiem.lv*, cietušo atbalsta tālrunis 116006 | Izpildītas pilnībā |
| Konvencijas 20. panta 1. punkts | KPL 24. pants, 110. pants, 17. nodaļa, 86. nodaļa | Izpildītas pilnībā |
| Konvencijas 20. panta 2. punkts | KPL 97.1 pants, 17. nodaļa, 86. nodaļa | Izpildītas pilnībā |
| Konvencijas 21. panta 1. punkts | Likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" 20. pants, Ministru kabineta 2013. gada 29. janvāra noteikumi Nr. 70 "Noteikumi par cilvēka orgānu izmantošanu medicīnā, kā arī cilvēka orgānu un miruša cilvēka ķermeņa izmantošanu medicīnas studijām", Ministru kabineta 2013. gada 22. oktobra noteikumi Nr. 1176 "Cilvēka audu un šūnu izmantošanas kārtība", likumprojekta "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā"" 3. pants  Sodu reģistra likums, Ministru kabineta 2016. gada 20. septembra noteikumi Nr. 616 "Iekšlietu ministrijas Informācijas centra nolikums", Ministru kabineta 2014. gada 23. septembra noteikumi Nr. 563 "Noteikumi par ziņu sniegšanu un saņemšanu no Sodu reģistra, valsts nodevas apmēru un izziņas noformēšanas prasībām", Ministru kabineta 2010. gada 14. septembra noteikumi Nr. 850 "Kriminālprocesa informācijas sistēmas noteikumi". | Izpildītas pilnībā |
| Konvencijas 21. panta 2. punkts | Likumprojekta 4. pants, 5. pants | Izpildītas pilnībā |
| Konvencijas 21. panta 3. punkts | Likuma "Par miruša cilvēka ķermeņa aizsardzību un cilvēka audu un orgānu izmantošanu medicīnā" 18. pants, 20. pants, likumprojekta "Grozījumi likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā "" 5. pants, 6. pants | Izpildītas pilnībā |
| Konvencijas 22. pants | Likumprojekta 5. pants | Izpildītas pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tika ievietots Tieslietu ministrijas interneta mājaslapā 2018. gada 19. aprīlī. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam, sabiedrībai bija tiesības izteikt viedokli par likumprojektu ne mazāk kā 14 dienu laikā no likumprojekta un likumprojekta "Par Eiropas Padomes Konvenciju par cīņu pret cilvēku orgānu tirdzniecību" sākotnējās ietekmes novērtējuma ziņojuma (anotācijas) publicēšanas dienas Tieslietu ministrijas tīmekļa vietnē https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti. |
| 3. | Sabiedrības līdzdalības rezultāti | Sabiedrības viedokļi par likumprojektu organizētās sabiedrības līdzdalības ietvaros netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Veselības ministrija, Labklājības ministrija, Iekšlietu ministrija, Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta īstenošana tiks veikta esošo cilvēkresursu ietvaros. Saistībā ar likumprojekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Gratkovska 67036961

Indra.Gratkovska@tm.gov.lv